Kate Roberts

Awtoures gembrek a vri o Kate Roberts (13 mis Hwevrer 1891 - 4 mis Ebrel 1985) a skrifas y'n yeth Kembrek. Genys veu hi y'n wig Rhosgadfan y'n gonteth goth a Sir Karnarvon (yn Gwynedh y'n jydh hedhyw) ha merwis yn Dinbych. Aswonnys yw Kate Roberts avel "Myghternes an drolla berr" (Brenhines y stori fer).

 Bewskrif 
skeusennik|Cae'r Gors - krowji teylu Kate Roberts. Gwithti a-dro dhedhi yw va y'n jydh hedhyw. 
Genys veu Kate Roberts yn krowji hy theylu Cae'r Gors (Gwel an Hal)  yn Rhosgadfan war runyow Mool Trevan. Mengleudhyer o hy thas. Hy bewnans yn Cae'r Gors ha'n wig o pur bosek yn hy gweythyow liennek a-varr. Hy auto-vewskrif Y Lôn Wen yw deskrifans a berth kov a's bewnans y'n arenebedh dhe'n pols na. An krowji Cae'r Gors re beu eylvyldyes avel gwithti a'n awtoures.

Hi eth dhe Ysgol y Cyngor (Skol an Konsel) yn Rhosgadfan ha dhe Ysgol Sir (Skol an Sir) yn Karnarvon wosa henna.

Hi a studhyas Kembrek yn Kolji Pennskol Kembra Bangor. Yth esa hi dyskadores yn Ystalyfera yn Kembraa Dyghow rag spys.

Hi a venystras an Gwasg Gee yn Dinbych gans hy gour Morris Williams. Hy gour a verwis yn 1946 ha hi a venystras an bysnis rag deg bledhen hy honan. Yn y lyver, Kate: Cofiant Kate Roberts 1891 - 1985 (Kate: Bewskrif Kate Roberts 1891 - 1985), Alun Llwyd a brofyas bos plegyansow kethreydhel dhe Roberts.

 Hy gweyth liennek 
Hi a skrifas novelys ha drollow berr a-dro dhe voghosogneth ha kalester arenebedh an mengleudhyow yn Kembra North yn hy bewnans a-varr avel awtoures. Hi a dhalathas skrifa novelys ha drollow moya brysoniethel wosa hi dhe janjya chi dhe Dhinbych ha demedha. Yma nebes a dreylyansow hy gweythyow yn Sowsnek ha yethow erel, mes nyns eus treylyansow Kernowek dhe'n pols ma.

 Rol a's lyvrow 
 O Gors y Bryniau (A Hal an Breow) - 1925. Drollow berr.
 Deian a Loli - 1927.
 Rhigolau Bywyd (Kleudhigow Bewnans) - 1929. Drollow berr.
 Laura Jones - 1930. Novel berr.
 Traed Mewn Cyffion (Treys yn Chaynys) - 1936. Novel.
 Ffair Gaeaf a storïau eraill (Fer Gwav ha drollow erel) - 1937. Drollow ber.
 Stryd y Glep (Stretyn an Klapp) - 1949. Novel ber.
 Y Byw sy'n Cysgu (An Re Vyw a Gosk) - 1956. Novel.
 Te yn y Grug (Te y'n Grug) - 1959. Drollow Berr.
 Y Lôn Wen (An Vownder Wynn) - 1960. Kovyow hy flogholeth.
 Tywyll Heno (Tewal Haneth) - 1962. Novel.
 Hyn o Fyd (An Bys Ma) - 1964. Drollow.
 Tegwch y Bore (Tekter an Myttin) - 1967.
 Prynu Dol (Prena doll) - 1969.
 Dau Lenor o Ochr Moeltryfan (Dew Dhen Liennek a Amal Mool Trevan) - Areth vledhynnyek Lyverva Penygroes 1970.
 Gobaith (Govenek) - 1972.
 Y Wylan Deg (An Woolan Deg) - 1976. Drollow Berr.
 Haul a Drycin (Howl ha Hager-Awel) - 1981.

 Kevrennow 
Canolfan Drefdaeth Kate Roberts (yn Kembrek/Sowsnek)

Klass:Dinethyansow 1891
Klass:Kembresow
Klass:Mernansow 1985
Klass:Skriforesow
Klass:Skriforyon fugieth
Klass:Skriforyon lien fleghes